Document ID: 32009R0153

PADOMES REGULA (EK) Nr. 153/2009
(2009. gada 19. februāris),
ar ko groza Regulu (EK) Nr. 3/2008 par informācijas un veicināšanas pasākumiem attiecībā uz lauksaimniecības produktiem iekšējā tirgū un trešās valstīs
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 36. un 37. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
tā kā:
(1)
Vienotais tiesiskais regulējums, kas izveidots ar Padomes Regulu (EK) Nr. 3/2008 (2), lauksaimniecības produktu veicināšanā ieinteresētajām personām ir atvieglojis pieeju shēmai un dalību tajā. Šā vienotā tiesiskā regulējuma piemērošana ir ievērojami racionalizējusi un vienkāršojusi administratīvās procedūras, kas saistītas ar šīs politikas īstenošanu.
(2)
Regulā (EK) Nr. 3/2008 paredzēts, ka attiecīgās dalībvalstis var izstrādāt programmu, ja netiek piedāvātas iekšējā tirgū īstenojamas programmas. Ja piedāvātājas organizācijas nevēlas iesniegt trešās valstīs īstenojamas programmas attiecībā uz vienu vai vairākiem minētajā regulā norādītajiem informācijas pasākumiem, atbilstīgu programmu būtu jāatļauj izstrādāt attiecīgajām dalībvalstīm.
(3)
Konkrēti, attiecīgajām dalībvalstīm būtu jāpiedāvā iespēja paplašināt šajās programmās iekļaujamo darbību jomu, tostarp lūdzot starptautisku organizāciju palīdzību šo programmu īstenošanā, īpaši attiecībā uz veicināšanas programmām olīveļļas un galda olīvu nozarē trešās valstīs.
(4)
Tādēļ attiecīgi būtu jāgroza Regula (EK) Nr. 3/2008,
IR PIEŅĒMUSI ŠO REGULU.
1. pants
Grozījums
Ar šo Regulas (EK) Nr. 3/2008 9. pantu aizstāj ar šādu pantu:
“9. pants
Procedūra gadījumos, kad iekšējā tirgū vai trešās valstīs īstenojama informācijas pasākumu programma nav iesniegta
1. Ja attiecībā uz vienu vai vairākiem 2. panta 1. punkta b) apakšpunktā minētajiem informācijas pasākumiem saskaņā ar 6. panta 1. punktu netiek iesniegtas iekšējā tirgū īstenojamas programmas, katra attiecīgā dalībvalsts, pamatojoties uz 5. panta 1. punktā minētajām pamatnostādnēm, izstrādā programmu un tās specifikācijas un atklātā konkursā izvēlas iestādi, kas ir atbildīga par programmas īstenošanu, ko tā apņemas līdzfinansēt.
2. Ja attiecībā uz vienu vai vairākiem 2. panta 1. punkta a), b) un c) apakšpunktā minētajiem informācijas pasākumiem saskaņā ar 6. panta 1. punktu netiek iesniegtas trešās valstīs īstenojamas programmas, katra attiecīgā dalībvalsts, pamatojoties uz 5. panta 2. punktā minētajām pamatnostādnēm, izstrādā programmu un tās specifikācijas un atklātā konkursā izvēlas iestādi, kas ir atbildīga par programmas īstenošanu, ko tā apņemas līdzfinansēt.
Iestāde, ko programmas īstenošanai eventuāli izvēlējusies(-šās) attiecīgā(-ās) dalībvalsts(-is), var būt starptautiska organizācija, jo īpaši, ja programma attiecas uz olīveļļas un galda olīvu nozares veicināšanu trešās valstīs.
3. Dalībvalsts(-is) iesniedz Komisijai saskaņā ar 1. un 2. punktu izvēlēto programmu, kam pievieno pamatotu atzinumu par:
a)
programmas piemērotību;
b)
programmas un izvēlētās iestādes atbilstību šīs regulas noteikumiem un, vajadzības gadījumā, piemērojamajām pamatnostādnēm;
c)
programmas finansiālo izdevīgumu;
d)
programmas īstenotājas iestādes izvēli.
4. Komisijas veiktas programmu pārbaudes vajadzībām piemēro 7. panta 2. punktu un 8. panta 1. punktu.
5. Saskaņā ar 16. panta 2. punktā minēto procedūru Komisija var noteikt zemākus vai augstākus faktisko izmaksu ierobežojumus programmām, kas iesniegtas atbilstīgi šā panta 3. punktam. Šos izmaksu ierobežojumus var koriģēt atbilstīgi attiecīgo programmu saturam. Piemērojamos kritērijus var noteikt saskaņā ar 16. panta 2. punktā minēto procedūru.”
2. pants
Stāšanās spēkā
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 19. februārī

Labels: 4
5
3
6
15